ประกาศกระทรวงพาณิชย์ เรื่อง ข้อปฏิบัติเกี่ยวกับการใช้เครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่ 20 เมตริกตันขึ้นไป และมีส่วนชั่งน้ำหนักเป็นระบบดิจิทัล (เครื่องชั่งรถยนต์) (ฉบับที่ 2) พ.ศ. 2560

ประกาศกระทรวงพาณิชย์
ประกาศกระทรวงพาณิชย์
เรื่อง
ข้อปฏิบัติเกี่ยวกับการใช้เครื่องชั่งแบบแท่นชั่งที่ติดตรึงกับที่
ซึ่งมีพิกัดกำลังตั้งแต่
๒๐ เมตริกตันขึ้นไป และมีส่วนชั่งน้ำหนักเป็นระบบดิจิทัล (เครื่องชั่งรถยนต์)
(ฉบับที่ ๒)
พ.ศ. ๒๕๖๐
 

ตามที่กระทรวงพาณิชย์ได้ออกประกาศกระทรวงพาณิชย์ เรื่อง ข้อปฏิบัติเกี่ยวกับการใช้เครื่องชั่ง
แบบแท่นชั่งที่ติดตรึงกับที่ซึ่งมีพิกัดกำลังตั้งแต่ ๒๐ เมตริกตันขึ้นไป
และมีส่วนชั่งน้ำหนักเป็นระบบดิจิทัล (เครื่องชั่งรถยนต์)
พ.ศ. ๒๕๕๙ ลงวันที่ ๑๑ กุมภาพันธ์ พ.ศ. ๒๕๕๙ เพื่อกำหนดข้อปฏิบัติเกี่ยวกับ
การใช้เครื่องชั่งแบบแท่นชั่งชนิดติดตรึงอยู่กับที่ ซึ่งมีพิกัดกำลังตั้งแต่ ๒๐ เมตริกตันขึ้นไป
และมีส่วนชั่งน้ำหนักเป็นระบบดิจิทัล (เครื่องชั่งรถยนต์) ไปแล้ว นั้น

เพื่อให้การใช้เครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่
๒๐ เมตริกตันขึ้นไป และมีส่วนชั่งน้ำหนักเป็นระบบดิจิทัล (เครื่องชั่งรถยนต์) ซึ่งใช้ในการชั่งเพื่อซื้อขายหรือจำหน่ายผลผลิต
ทางการเกษตรเป็นไปอย่างเหมาะสมถูกต้องและเกิดความเป็นธรรมในทางการค้าแก่ผู้เกี่ยวข้องทุกฝ่าย
อาศัยอำนาจตามความในมาตรา ๕ แห่งพระราชบัญญัติมาตราชั่งตวงวัด พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวัด
(ฉบับที่ ๓) พ.ศ. ๒๕๕๗ และมาตรา ๒๕ วรรคสอง แห่งพระราชบัญญัติมาตราชั่งตวงวัด พ.ศ.
๒๕๔๒ รัฐมนตรีว่าการกระทรวงพาณิชย์ จึงออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษา เป็นต้นไป

ข้อ ๒ ให้เพิ่มความดังต่อไปนี้เป็น
(๓.๘) ของ (๓) ในข้อ ๔ แห่งประกาศกระทรวงพาณิชย์ เรื่อง ข้อปฏิบัติเกี่ยวกับการใช้เครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่
๒๐ เมตริกตันขึ้นไป และมีส่วนชั่งน้ำหนักเป็นระบบดิจิทัล (เครื่องชั่งรถยนต์) พ.ศ.
๒๕๕๙ ลงวันที่ ๑๑ กุมภาพันธ์ พ.ศ. ๒๕๕๙
(๓.๘) ให้เจ้าของ ผู้ครอบครอง หรือผู้ใช้เครื่องชั่งในการชั่งเพื่อซื้อขายหรือจำหน่ายผลผลิต
ทางการเกษตรปฏิบัติ ดังต่อไปนี้
(๓.๘.๑) จัดทำสำเนาใบแสดงผลการชั่งน้ำหนักและเก็บรักษาไว้
(๓.๘.๒) เก็บรักษาข้อมูลการชั่งน้ำหนักไว้ในคอมพิวเตอร์ที่ต่อพ่วงกับส่วนชั่งน้ำหนัก
และสำรองข้อมูล (Back up)
การเก็บรักษาสำเนาใบแสดงผลการชั่ง ตาม (๓.๘.๑) และข้อมูลการชั่งตาม (๓.๘.๒)
ให้เก็บไว้เป็นเวลาไม่น้อยกว่า ๒
ปีนับแต่วันที่ทำการชั่งและออกใบแสดงผลการชั่งน้ำหนักนั้น เพื่อให้พนักงานเจ้าหน้าที่หรือนายตรวจชั่งตวงวัดตรวจสอบได้โดยสะดวก ทั้งนี้ รายการและข้อมูลดังกล่าว ต้องถูกต้องตรงกันกับต้นฉบับที่ส่งมอบตาม
(๓.๖)


ประกาศ
ณ วันที่ ๗ กรกฎาคม พ.ศ. ๒๕๖๐
อภิรดี ตันตราภรณ์
รัฐมนตรีว่าการกระทรวงพาณิชย์
ชวัลพร/อัญชลี/จัดทำ
๒๔ สิงหาคม
๒๕๖๐

นุสรา/ตรวจ
๒๖ มกราคม ๒๕๖๑
































[๑] ราชกิจจานุเบกษา
เล่ม ๑๓๔/ตอนพิเศษ ๒๐๙ ง/หน้า ๘/๒๒ สิงหาคม ๒๕๖๐